Dust2.dk erfarer: Heroic tester blameF

Ifølge Dust2.dks kilder er MODDII fortid i Heroic, mens blameF er i spil som holdets sidste mand.

blameF kan meget vel ende med at iklæde sig den grønne farve.

Der er angiveligt en udskiftning under opsejling i Heroic, da det dansk-svenske mandskab er gået i gang med at teste blameF som potentiel femte mand på holdkortet.

Det fortæller kilder tæt på holdet til Dust2.dk.

MODDII satte tidligt onsdag morgen gang i spekulationerne, da han skrev et mystisk tweet, som godt kan tolkes som, at svenskeren er færdig i Heroic.

A hero has fallen — Andreas Fridh (@MODDII1) January 16, 2019

Sådan ser det da også ud, da han har forladt Heroics gruppe på Steam, og det er også den melding, Dust2.dks kilder giver.

I løbet af de sidste fire dage er blameF blevet venner med AcilioN og friberg samt Heroics coach peacemaker på Steam, så meget peger i retning af, at blameF er i spil som erstatning for MODDII.

Dust2.dks kilder fortæller dog, at Heroic stadig er i gang med at teste blameF, og at det derfor ikke er fastslået, at han bliver en del af Heroic.

Hvis blameF bliver en del af Heroic, kommer holdet til at se således ud:

AcilioN

mertz

es3tag

blameF

friberg



peacemaker (Coach)

Dust2.dk har forsøgt at få vores informationer be- eller afkræftet, men Heroic er ikke vendt tilbage på vores henvendelse endnu. Holdets caller AcilioN har ikke ønsket at give en kommentar.